Το Φεστιβάλ του Δήμου Αθηναίων

Παιδικό Εργαστήριο: Αποστολή: Χωρίς Αυτοκίνητο
2025-09-21 12:00 - 14:00 (Europe/Athens) | Αθηνάς, Αθηνάς, Αθήνα, Αθήνα, 105 52, Greece
Μια ηλιακή καταιγίδα πλήττει την πόλη, θέτοντας όλα τα αυτοκίνητα εκτός λειτουργίας. Το γεγονός προκαλεί διαφορετικές αντιδράσεις: άλλοι το βλέπουν ως ευκαιρία για μείωση της ατμοσφαιρικής ρύπανσης, ενώ άλλοι δυσανασχετούν με τις δυσκολίες στις μετακινήσεις. Μέσα από ένα διαδραστικό παιδικό εργαστήριο, παιδιά 8-12 ετών μαθαίνουν ότι η χρήση του αυτοκινήτου στην πόλη δεν είναι μονόδρομος και εξερευνούν εναλλακτικούς τρόπους μετακίνησης.

Φωτογραφία: Βαγγέλης Πατσιάλος, Τεχνόπολη Δήμου Αθηναίων

Θεατρικό Παιχνίδι: No Car Adventure
2025-09-21 12:00 - 15:00 | Αθηνάς, Αθηνάς, Αθήνα, Αθήνα, 105 52, Greece
Παιδιά και γονείς ξεκινούν μια διαδραστική περιπέτεια στην οδό Αθηνάς με τέσσερις σταθμούς γεμάτους παιχνίδια και βιωματικές δράσεις. Κάθε σταθμός έχει διαφορετική θεματική, ενώ επιχειρεί να συνδυάσει τη μάθηση με τη διασκέδαση. Στόχος της δράσης είναι να καλλιεργήσει μια νέα κουλτούρα μετακίνησης στην πόλη, να ενισχύσει την περιβαλλοντική συνείδηση και να προάγει την ασφαλή μετακίνηση. Μια περιπέτεια για όλη την οικογένεια που μετατρέπει την οδό Αθηνάς σε χώρο εξερεύνησης και παιχνιδιού.

Αντώνης Βαβαγιάννης: Δεν Είναι καν Κουίζ
2025-09-21 12:00 - 15:00 | Αθηνάς, Αθηνάς, Αθήνα, Αθήνα, 105 52, Greece
Ένα απροσδόκητο δρώμενο που ανατρέπει όσα ξέραμε για τα κουίζ! Στην καρδιά της Αθηνάς, το κοινό γίνεται πρωταγωνιστής μιας εμπειρίας γεμάτης χιούμορ, αλληλεπίδραση και απρόοπτα. Δεν είναι απλά μία δράση ερωτήσεων-απαντήσεων αλλά ένα ζωντανό παιχνίδι, που σπάει τα όρια της φαντασίας και πλημμυρίζει τον δρόμο με ενέργεια.

Dinoverse: Νομίζατε πως οι δεινόσαυροι εξαφανίστηκαν;
2025-09-21 12:00 - 16:00 | Αθηνάς, Αθηνάς, Αθήνα, Αθήνα, 105 52, Greece
Νομίζατε πως οι δεινόσαυροι εξαφανίστηκαν; Σκεφτείτε ξανά!

Ο Ross, ένας γλυκύτατος, παιχνιδιάρης και γεμάτος ενέργεια έφηβος τυραννόσαυρος, εμφανίζεται στην καρδιά της πόλης και ψάχνει φίλους. Ελάτε να τον γνωρίσετε από κοντά, να τον ταΐσετε, να βγάλετε φωτογραφίες, να τον πάτε βόλτα και να παίξετε μαζί του όσο αντέχετε! Μια διασκεδαστική εμπειρία για μικρούς και μεγάλους που αποδεικνύει πως, τελικά, οι δεινόσαυροι είναι ακόμα εδώ!

Cool Crips: Επαναπροσδιορίζοντας την Αναπηρία
2025-09-21 13:00 - 17:00 | Αθηνάς, Αθηνάς, Αθήνα, Αθήνα, 105 52, Greece
Η Αθηνάς μετατρέπεται σε έναν χώρο σκέψης και προβληματισμού. Ένα βιωματικό εργαστήριο που μας φέρνει αντιμέτωπους με το πραγματικό πρόβλημα της αναπηρίας και του αποκλεισμού.

Μέσα από έναν ειδικά σχεδιασμένο διάδρομο, οι συμμετέχοντες «βιώνουν» τον αποκλεισμό και συνειδητοποιούν ότι τα εμπόδια δεν βρίσκονται στο σώμα αλλά στο περιβάλλον γύρω μας. Στον διάδρομο, η καθημερινότητά μας αλλάζει στιγμιαία: δυσκολευόμαστε, προσαρμοζόμαστε, αντιλαμβανόμαστε την πραγματικότητα –τη δική μας και των γύρω μας– με νέα μάτια. Οραματιζόμαστε μια πόλη που συμπεριλαμβάνει όλους, όλες και όλα.

Ένα ερωτηματολόγιο στην αρχή και στο τέλος της εμπειρίας δίνει απρόσμενες απαντήσεις σε δύσκολες ερωτήσεις.

Ανοιχτή Γειτονιά 15 λεπτών
2025-09-21 13:00 - 17:00 | Αθηνάς, Αθηνάς, Αθήνα, Αθήνα, 105 52, Greece
Ο Δήμος Αθηναίων, με την υποστήριξη του Συνεταιρισμού Εργαζομένων commonspace, σας καλεί να συμμετάσχετε σε μία δράση χαρτογράφησης της γειτονιάς σας μέσω ενός online ερωτηματολογίου.

Η δράση υλοποιείται στο πλαίσιο της πρωτοβουλίας «Ανοιχτή Γειτονιά 15 λεπτών», η οποία έχει στόχο να ενθαρρύνει το περπάτημα και τη μετακίνηση με ήπια και φιλικά προς το περιβάλλον Μέσα Μεταφοράς, καθώς και να συνδέσει τα σημεία της καθημερινής κοινωνικής ζωής -όπως πάρκα, σχολεία, χώροι πολιτισμού και ψυχαγωγίας, Δημοτικά Ιατρεία, ΚΕΠ κ.ά.- με περιπατητικές ή ποδηλατικές διαδρομές διάρκειας 15 λεπτών.

Καρικατούρες απο τους: Θανάση Πετρόπουλο, Δήμητρα Αδαμοπούλου, Νικόλα Στεφαδούρο
2025-09-21 13:30 - 15:00 | Αθηνάς, Αθηνάς, Αθήνα, Αθήνα, 105 52, Greece
Στην οδό Αθηνάς, το χαμόγελο γίνεται έργο τέχνης! Οι βραβευμένοι σκιτσογράφοι Θανάσης Πετρόπουλος, Δήμητρα Αδαμοπούλου και Νικόλας Στεφαδούρος (Stef) μας περιμένουν για να ζωγραφίσουν μικρούς και μεγάλους με το δικό τους, χιουμοριστικό στυλ. Ένα χαριτωμένο, ζωντανό «στοπ καρέ» της μέρας, που μετατρέπει τον δρόμο σε πολύχρωμο άλμπουμ γεμάτο γέλια, εκπλήξεις και μικρές αναμνήσεις για όλη την οικογένεια. Μια πρωτότυπη εμπειρία που συνδυάζει την τέχνη της καρικατούρας με τη ζωντάνια του κέντρου της πόλης.

DJ Set από την Βάσια Ρεντούμη
2025-09-21 17:30 - 18:30 | Αθηνάς, Αθηνάς, Αθήνα, Αθήνα, 105 52, Greece
Χωρίς μουσική, όλα μοιάζουν άδεια! H αγαπημένη ραδιοφωνική παραγωγός του Menta FM, Βάσια Ρεντούμη, παίρνει τα ηνία και δημιουργει το μουσικό χαλί για μια Αθηνάς όπως δεν την έχουμε συνηθίσει. Ήχοι, ρυθμός και ενέργεια πλημμυρίζουν τον δρόμο, προσκαλώντας μας να γιορτάσουμε.

Πάνος Βλάχος Live
2025-09-21 18:30 - 20:00 | Αθηνάς, Αθηνάς, Αθήνα, Αθήνα, 105 52, Greece
Μια μοναδική συναυλία γεμάτη αυτοσχεδιασμούς, τραγούδι, γέλιο και αυθορμητισμό έρχεται στην καρδιά της Αθήνας! Όσα έχει συγκεντρώσει όλα αυτά τα χρόνια στις αποσκευές του, ο αεικίνητος ηθοποιός και τραγουδοποιός, Πάνος Βλάχος, τα καταθέτει στη σκηνή του «Αθηνάς Χωρίς Αυτοκίνητο», με γενναιοδωρία και συγκίνηση.

Τα τραγούδια του αποτελούν μια αφήγηση με προσωπική, κοινωνική και πολιτική διάσταση. Για τον Πάνο Βλάχο, η τέχνη είναι παρέα και στη μέση της οδού Αθηνάς, η παρέα αυτή γίνεται ακόμη πιο ζωντανή, υποσχόμενη στιγμές μέθεξης, συγκίνησης και χαράς.

Pizza Out of the Box - Latino Xmas Party
2025-12-20 14:30 - 2025-12-21 23:30 | Πεζόδρομος Σαλαμίνος, Πεζόδρομος Σαλαμίνος, Μεταξουργείο, 104 35, Greece
Χριστούγεννα με αίσθηση… Αυγούστου; Στην Αθήνα γίνεται κι αυτό! Τη μεγαλύτερη νύχτα του χρόνου, η Σαλαμίνος στον Κεραμεικό υποδέχεται μια μικρή λατινοαμερικάνικη γιορτή. Sandos που αχνίζουν, Empanadas που μοσχοβολούν, Caipirinhas που δροσίζουν σαν θαλασσινό αεράκι και βινύλια που στροβιλίζονται σε ρυθμούς από το Ρίο μέχρι την Αβάνα. Ο πεζόδρομος μεταμορφώνεται σε μια φωτεινή, πολύχρωμη όαση όπου το καλοκαίρι κάνει την πιο… ανατρεπτική εμφάνισή του.

Πρωτογένους Street Party
2025-12-20 17:30 - 2025-12-21 23:00 | Πρωτογένους, Πρωτογένους, Αθήνα, Athens, 105 54, Greece
Στην καρδιά της πόλης, η Πρωτογένους ανάβει φώτα για ένα εορταστικό διήμερο. Ο δρόμος μεταμορφώνεται σε μια μικρή “πολιτεία” μουσικής και δημιουργίας, όπου οι DJs την πρώτη νύχτα ανεβάζουν τον ρυθμό, ενώ τη δεύτερη νύχτα τη σκυτάλη παίρνουν οι ανερχόμενες μπάντες της εναλλακτικής σκηνής. Το κοινό περιμένουν happenings, καλλιτέχνες και μικρές εκπλήξεις, ενώ τα καταστήματα και τα εργαστήρια της γειτονιάς μένουν ανοιχτά για να ενισχύσουν τις δύο βραδιές με γεύσεις και αρώματα. Δύο νύχτες στις οποίες η πόλη πάλλεται και η Πρωτογένους γίνεται το απρόσμενο σημείο γιορτινής συνάντησης.

20 Δεκεμβρίου: DJ sets
21 Δεκεμβρίου: Live μπάντες

Night Yoga
2025-12-20 19:00 - 20:00 | Πάρκο Ριζάρη, Ριζάρη 5, Αθήνα, Αθήνα, 106 76, Greece
Πρόσκληση σε νυχτερινή γιόγκα, στο πάρκο Ριζάρη. Η Μεγαλύτερη Νύχτα του Χρόνου δεν είναι μόνο μουσική, χορός και τραγούδι, αλλά και μια ευκαιρία για ευεξία με έναν πρωτότυπο τρόπο, μέσα στη νύχτα και μέσα στο καταπράσινο σκηνικό του πάρκου Ριζάρη. Κάτω από τα δέντρα, με καθοδήγηση έμπειρων γυμναστών, η γιόγκα γίνεται προσιτή σε όλους: προχωρημένους, αρχάριους ή όσους απλώς θέλουν να δοκιμάσουν κάτι νέο. Αναπνοές, ευλυγισία, ηρεμία και ενέργεια ενώνονται σε ένα τελετουργικό ευεξίας. Μια βραδιά που μπορεί να οδηγήσει στην αρχή μιας νέας συνήθειας.

Darkest Night Brightest Vibe (Moxy x En Lefko Xmas Party)
2025-12-20 19:00 - 23:30 | Moxy Athens City, Σταδίου 65, Αθήνα, Αθήνα, 105 51, Greece
Στο σημείο μηδέν της πόλης, εκεί όπου οι δρόμοι συναντώνται και οι ρυθμοί μπλέκονται, η Ομόνοια γίνεται το νέο επίκεντρο του χορού. Η Μεγαλύτερη Νύχτα του χρόνου μεταμορφώνει το Moxy Athens City σε μια ατμοσφαιρική dance – στοά που λάμπει από φως και κίνηση στο κέντρο της πόλης. Ο En Lefko 87.7 αναλαμβάνει τα decks, φέρνοντας τους Εύα Θεοτοκάτου, Λατέρνατιβ και Μανόλης Οικονόμου σε μια σκηνή με πολύ κέφι, δημιουργικότητα και ξέφρενο χορό. Το απόλυτο πάρτυ έρχεται στην “καρδιά” της Αθήνας!

Piano Stories - Μελαχρινός Βελέντζας
2025-12-20 19:30 - 20:30 | Πλατεία Βικτωρίας, Πλατεία Βικτωρίας, Αθήνα, 104 34, Greece
Ο Μελαχρινός Βελέντζας, ο καλλιτέχνης που συστήθηκε στο κοινό μέσα από το πολυταξιδεμένο Lemon, έρχεται για τη Μεγαλύτερη Νύχτα του Χρόνου με ένα νέο, γιορτινό μουσικό σύμπαν. Οι Piano Stories του, μικρές ιστορίες που γεννήθηκαν άλλοτε από μνήμη κι άλλοτε από στιγμές του σήμερα, συνδυάζονται με χριστουγεννιάτικες “αποχρώσεις” και μάς καλούν σε μια απρόβλεπτη, ποιητική στάση στην πλατεία Βικτωρίας. Μια συνάντηση που θυμίζει ότι -τελικά- ένα πιάνο αρκεί για να πει όσα δεν χωρούν σε λέξεις.

Πατινάδα με την Αγία Φανφάρα
2025-12-20 19:30 - 20:30 | Πλατεία Μοναστηρακίου, Πλατεία Μοναστηρακίου, Αθήνα, Αθήνα, 105 57, Greece
Η Αγία Φανφάρα έρχεται λίγο πριν τη Μεγαλύτερη Νύχτα του Χρόνου για να ανάψει την σπίθα της γιορτής και να κάνει την πόλη να πάλλεται στον ρυθμό της. Η ορχήστρα – μύθος που αποτελείται από 25 μουσικούς με χάλκινα, ξύλινα και κρουστά όργανα θα ξεχυθεί στους δρόμους με τη δύναμη της μουσικής της, πλαισιώνοντας για ακόμη μια φορά το Φεστιβάλ του Δήμου Αθηναίων. Από την πλατεία Μοναστηρακίου έως την πλατεία Αβησσυνίας, η μπάντα στήνει μια βαλκανική πομπή που θα παρασύρει μικρούς και μεγάλους, γεμίζοντας την Αθήνα με χαμόγελα, ρυθμό και γιορτινή διάθεση. Φέτος, η πόλη δεν στολίζεται απλώς, αλλά χορεύει σε βαλκανικούς ρυθμούς!

Alexandros Affolter Quartet - Sinatra with a Twist
2025-12-20 20:00 - 21:00 | Πλατεία Μεσολογγίου, Πλατεία Μεσολογγίου, Αθήνα, Αθήνα, 116 34, Greece
Χριστούγεννα χωρίς jazz δεν γίνονται και για τη Μεγαλύτερη Νύχτα του Χρόνου το Φεστιβάλ του Δήμου Αθηναίων φέρνει μελωδίες από Φρανκ Σινάτρα στην πλατεία Μεσολογγίου. Ο Ολλανδός τραγουδιστής Alexandros Affolter συνεργάζεται με τον ντράμερ Σεραφείμ Μπέλλο και μαζί δημιουργούν ένα project – φόρο τιμής στον Σινάτρα μέσα από μια φρέσκια οπτική της τζαζ. Κλασικά, αγαπημένα τραγούδια του Σινάτρα, αλλά και επιλογές που σημάδεψαν την προσωπική του δισκοθήκη μπλέκονται σε ένα πρόγραμμα που αναβιώνει την εποχή της μεγάλης λάμψης, με σεβασμό.

Storyville Ragtimers & Stomping Ground
2025-12-20 21:00 - 22:00 | Πεζόδρομος Βουκουρεστίου, Πεζόδρομος Βουκουρεστίου, Κολωνάκι, 106 71
Αναδρομή σε μια εποχή όπου η τζαζ δεν ήταν απλώς μουσική, αλλά τρόπος ζωής. Οι The Storyville Rugtimers φέρνουν τη Μεγαλύτερη Νύχτα του Χρόνου τον παλμό της Νέας Ορλεάνης των ’20s: τους νυχτόβιους δρόμους του Storyville, τους ρυθμούς του Basin Street και τον ήχο των ποταμόπλοιων που ταξίδευαν στον Μισισιπή. Με την αύρα του Άρμστρονγκ, του Τζέλι Ρολ Μόρτον και όλων όσοι έγραψαν ιστορία, στήνουν στον πεζόδρομο της Βουκουρεστίου μια χριστουγεννιάτικη σκηνή με άρωμα εποχής. Μια βραδιά γεμάτη σουίνγκ, λαμπιόνια και αστραφτερό vintage στυλ, εκεί όπου η μαγεία της τζαζ ξαναγεννιέται. H χορευτική ομάδα Stomping Ground που πλαισιώνει τη βραδιά, σίγουρα θα μας ξεσηκώσει να χορέψουμε και εμείς!

De Profundis Ensemble
2025-12-20 21:00 - 22:00 | Καπνικαρέα, Πλατεία Καπνικαρέας, Αθήνα, Αθήνα, 105 63, Greece
Το μουσικό σύνολο De Profundis αφήνει την αίθουσα του Ωδείου, “σπάει το πρωτόκολλο” και βγαίνει στο πιο ζωντανό σημείο της πόλης: στην Ερμού, ανάμεσα σε φώτα, βουή και γιορτινή κίνηση, ένα σύνολο δεξιοτεχνών μουσικών φέρνει την κλασική μουσική εκεί όπου αναπνέει ελεύθερα. Με πάθος, δεξιοτεχνία και σκηνική ενέργεια, μετατρέπουν τον πιο εμπορικό δρόμο της Αθήνας σε υπαίθρια σκηνή υψηλής τέχνης. Για τη Μεγαλύτερη Νύχτα του Χρόνου, η πόλη ντύνεται με μελωδίες που γεφυρώνουν το χθες με το σήμερα, μια εμπειρία που αποδεικνύει ότι η κλασική μουσική λάμπει παντού, αρκεί να της δώσεις χώρο.

Kids Radio - Μια Μέρα για Όλη την Οικογένεια
2025-12-27 12:00 - 18:00 | Πλατεία Κοτζιά, Πλατεία Κοτζιά, Αθήνα, Αθήνα, 105 51, Greece
Ένα γιορτινό φεστιβάλ για όλη την οικογένεια σε συνεργασία με την Frontstage Entertainment:

Face painting και bubble show, εργαστήριο κατασκευής γουριού, πειράματα με… χιόνι, αφήγηση χριστουγεννιάτικου παραμυθιού, «συνάντηση» με τον Άγιο Βασίλη, DJ set με τους παραγωγούς του HiΤ 88.9, αλλά και μια γιορτινή συναυλία με την Kids Radio Banda -από το πρωί έως το απόγευμα- στο Christmas Market, στην Πλατεία Κοτζιά.

Αναλυτικά, το πρόγραμμα:
12:00 – 18:00 | X-Mas Face Painting
12:00 – 14:00 | DJ Set με τους παραγωγούς του HiΤ 88.9
12:00 – 16:00 | Εργαστήριο κατασκευής γουριού
12:00 – 17:00 | Santa is coming to town
12:00 – 17:00 | Πειράματα: Φτιάχνουμε Χιόνι!
17:00 – 18:00 | Kids Radio Banda
15:00 – 16:00 | Αφήγηση Χριστουγεννιάτικου Παραμυθιού
16:00 – 17:00 | Bubble Show

Billie Kark
2025-12-28 18:00 - 19:00 | Πλατεία Κοτζιά, Πλατεία Κοτζιά, Αθήνα, Αθήνα, 105 51, Greece
Η Billie Kark, μια από τις πιο ξεχωριστές φωνές της Gen Z, έχει ήδη αφήσει το αποτύπωμά της στη σύγχρονη αθηναϊκή μουσική σκηνή, ισορροπώντας ανάμεσα στους ρόλους της DJ, τραγουδίστριας και τραγουδοποιού. Ο ήχος της είναι ατίθασος και συναρπαστικός: βουτάει σε ηλεκτρονικούς παλμούς, αντλεί έμπνευση από την παράδοση και πλέκει ιστορίες που παραπέμπουν σε δάση, κορφές και μικρούς μύθους. Αυτό το ιδιαίτερο, πρωτοποριακό μουσικό σύμπαν φέρνει η Billie Kark τα Χριστούγεννα στην Αθήνα, ανεβάζοντας τον ρυθμό, στην πλατεία Κοτζιά.

Νεφέλη Φασούλη
2025-12-28 20:00 - 21:00 | Πλατεία Κοτζιά, Πλατεία Κοτζιά, Αθήνα, Αθήνα, 105 51, Greece
Το κορίτσι – φαινόμενο της νέας γενιάς του ελληνικού τραγουδιού, η Νεφέλη Φασούλη, έρχεται στην πλατεία Κοτζιά για μια μεγάλη χριστουγεννιάτικη συναυλία που θα μείνει αξέχαστη. Με παρουσία που θυμίζει ηρωίδα του γαλλικού Νέου Κύματος, κινείται με κομψότητα ανάμεσα σε διαφορετικά μουσικά στυλ, μεταμορφώνοντας κάθε εμφάνιση σε ένα μικρό μουσικό κινηματογράφο. Η φωνή της, η ευαισθησία της και ο αέρας ανανέωσης που φέρνει στη σκηνή θα ξεχωρίσουν στην πιο “κομψή” συναυλία των γιορτών.

Athens All Star Party Xmas 2025
2025-12-30 17:00 - 23:30 | Πλατεία Κοτζιά, Πλατεία Κοτζιά, Αθήνα, Αθήνα, 105 51, Greece
Η πιο επιβλητική πλατεία της Αθήνας μετατρέπεται σε μια μεγάλη πίστα χορού. Κάτω από τη λάμψη των αστεριών, ακριβώς μπροστά από το Δημαρχιακό Μέγαρο της Αθήνας, η μουσική ενώνει την πόλη σε ένα μαγικό αποχαιρετιστήριο πάρτυ για τη χρονιά που φεύγει, με κορυφαίους promoters να δημιουργούν μια πρωτόγνωρη ατμόσφαιρα στα Χριστούγεννα στην Αθήνα. Όταν οι δυνάμεις των Street Outdoors Soundsystem, Yucatan, Deerislnd και Tropical ενώνουν τους ήχους τους, το αποτέλεσμα είναι ένα: Χορός δίχως τέλος και μια νύχτα που θα γράψει τη δική της αστική ιστορία.
